ОТЧЕТ

ЗА ДЕЙНОСТТА НА

НЧ“ПРОСВЕТА 1910“

СЕЛО ТЕНЕВО



2018 година

 Затворихме вратата на старата година и пред нас се отвори вече новото начало на 2019 година.

 И преди да направим първите стъпки по културния пъзел на новата, Читалищното настоятелство отговорно застава пред своите членове, защото отчета за изминалата е 2018 година е пълен с позитивни и високи резултати във всички сфери на културния живот.

 Право на това самочувствие ни дава вашата оценка и оценката на местната общност проведените мероприятия.

 Вземайки предвид демографската характеристика на населението от общността, стратегически планираме и съобразяваме своите дейности така, че от питата на културата в нашия живот да има парче за всеки и той действително да вижда не институцията читалище, а своето народно читалище.

Във времето, читалището ни е доказало, че пази местните традиции, учи се от настоящето, и не изпуска новите форми като част от времето в което живеем, и което много интензивно се променя. Всеки ден от нашата работа е втъкал в себе си търсене и налагане на идеи, които съвпадат със стратегическите задачи на нашата институция.

 Читалище с всяка изминала година, доказва правото си на стожер на културния живот в селото. Тук при нас времето минава белязано от местния и национален културни календари .За нас истината е там, където е родовата памет, където са традициите, където са хората, защото без история няма народ, без празници няма култура, а без култура няма нация.

Адекватността с културната проблематика изисква от нас във бъдещето бавно, но сигурно да пренесем искрите от жаравата в огнището, там където бъдещето ще отчете, че е жив мостът между поколенията в нашето село, че нищо старо не е забравено и нищо ново не ни е чуждо. Читалище върви по пътя на утвърждаването си като един мощен информационно-културен институт, за който възрастта и етноса нямат значение. За нас е важно тук всеки да влиза с въпрос и да излиза с отговор, да влиза търсещ и да излиза намерил отговор на своите въпроси. Динамиката на живота в читалище е зададена от нашите потребители, всичко което вършим е с тях и за тях.

 За нас трудностите са предизвикателство, които реализираме от сърце и влагаме цялата си компетентност и знания, стига това да е полезно и потребно за хората.

През 2018 година читалището осъществяваше дейността си в съгласие със своите програмни цели, заложени в Устава на организацията. На редовно общо годишно отчетно събрание на читалището, проведено през м. март 2018 бяха заложени като приоритетни цели

1. Утвърждаване на гражданското общество, като източник на социален капитал;

2. Разпространение на духовни и културно-просветни ценности, подпомагане на културното и творческо развитие,обогатяване на социалната и образователна дейност

3. Подпомагане и развитие на младежките дейности

4.Подпомагането на социално затруднени и маргинализирани общности

5. Осигуряване на достъп до информация

А дейности за постигане на тези цели формират основните задачи пред читалище за годината а именно :

 - Поддържане общодостъпна обществена библиотека присъщите и библиотечно – информационни дейности.

- Организиране и поддържа художествени колективи, школи клубове, формации, кино и видеопоказ, празненства, концерти.

- Организиране на културно-просветни изяви самостоятелно или съвместно с други организации , нституции, и НПО регистрирани на територията на селото ни.

 Осъществяване на социални дейности и услуги, подпомагащи лица и семейства,както и такива, свързани с отглеждането, възпитанието, обучението и пълноценното организиране на свободното време на децата и младите хора

- Осъществяване неформално обучение и консултиране на деца, младежи,лица в трудоспособна възраст, на сродни направителствени организации и неформални граждански групи

- Развиване младежки дейности, в полза на най-широк кръг млади хора, без оглед на социална и етническа принадлежност.

- Създаване условия за публичен достъп до глобалното информационно общество и информационните технологии чрез Интернет-комуникация, компютърно образование и компютърни услуги.

В потвърждение на казаното до тук разпределението на нашата културна баница, изглежда по този начин:

.1. ПОДДЪРЖАНЕ НА ОБЩЕСТВЕНА БИБЛИОТЕКА

 Основна за читалище и с днешна дата си остава работата на общообразователната ни библиотека чийто фонд е в размер на

19 860 тома художествена и специална литература, които са на 100 % свободен достъп.През отчетната година в библиотеката ни са записани 139 читатели, посещенията ни са 5722 / в тази бройка са включени ползване на материали в читалня, работа в интернет залата/ а раздадената литература е 8204

 Ръка за ръка и през изминалата година бяха и книжките и мишките. Информационният кабинет, с който читалището ни разполага по проект „Глобални библиотеки” на Бил и Мелинда Гейтс е на разположение на местната общност. Особено голяма е ползваемостта през летните месеци, когато организираме Лятната академия за деца.Тук се учим да търсим по зададена тема, да текстообрабтваме, да правим електронен читателски дневник, изобщо опитваме се да дадем воля на детските мечти, като им партнираме без да налагаме свое мнение, идеята е децата да се почувстват значими, да знаят, че тяхното мнение е важно за нас.

 Информационният ни кабинет разполага и с периферни устройства- скенер, копир., мултимедия, които използваме за различни мероприятия на библиотеката и читалището.

Залата ни е с неограничен Интернет достъп, .Част от библиотечната ни работа е и предоставянето на информация за

учениците от среден и горен курс, които вече активно ползват ресурсите на специализирани български учебни Интернет портали и страници. Обмяната на информация и знания в национални и международни форуми при различните възрастови групи, е директно включване в – Програмата на Министерство на образованието за „ученето през целия живот”

 През 2018 година успешно реализирахме проект на фондация „Глобални библиотеки“, „Търсачи на знания и емоция“.По този проект“ успешно работихме с деца от местното училище, доброволци , а основен наш бенефициент бяха децата от ДГ „Кольо Тенев“-Тенево. По този проект успяхме да изградим към библиотеката и детска игротека, която основно е предназначена за деца до 6 години.

 Разполагаме и с детска читалня за по-големите деца , където децата свободно могат да изберат какво да правят- да играят, да четат, да моделират, да изработват различни предмети, казано иначе-това е нашата работилница за детски мечти.

 Годишнини на автори от българската класика, литературни четения, витрина нови книги, маратон на детските приказки, презентации на детски приказки за децата от начален курс и ОДЗ, това са само част от дейностите на библиотеката, които се радват на интерес от страна на потребителите ни.

 И през 2018 година проведохме традиционните Тунджански литературни дни по време на Празника на общината, като тази година нашите писатели гости бяха четирима автори от Тенево- Генка Богданова, Стефка Керемидчиева, Калинка Косева и Тенко Тенев.

 Вълнуваща и емоционална бе литературната среща с писателя Нидал Алгафари, който ни представи своята тетралогия.

Една от традиционните дейности на библиотеката ни е организацията и провеждането на“Библиотечни уроци” за най-малките читатели, чрез които се провокира интерес към четенето и търсене на нови знания и информация, както и «Детска работилничка по приложно изкуство». В рамките на тези инициативи през 2018 се реализираха: Празник за Васил Левски, 3 март,празнуване Деня на християнското семейство, Отбелязване Деня на будителите -1 ноември с ученици от ОУ «В. Левски», Светът през погледа на книгите – поредица извънкласни библиотечни ученически уроци, урок «В света на

книгите», състезанието по извънкласно четене с ученици от начален курс, открити уроци «Обичаи, традиции, празници» с деца от селото, приложна работилница.

През 2018 година, с цел повишаване качеството на обслужване в резултат на идентифицирани нужди и потребности на читателите, продължи стартиралата през 2010 год. работа т.нар. „мобилна библиотека”, доставяща книги на място според

предварителна заявка от читател.

 С особено удовлетворение отчитаме, че от края на 2014 година, с реализирането на проект на Министерство на културата, библиотеката ни разполага с модул на библиотечен софтуер, което е първата крачка към изготвянето на електронен каталог за потребителя.

ДЕТСКО И МЛАДЕЖКО ТВОРЧЕСТВО, СОЦИАЛНИ ГРУПИ ПО ИЗКУСТВА

 Една от основните цели в дейността ни е осигуряването на условия за занимания с изкуства, достъп до културен продукт на най-широк кръг граждани от местната общност, но приоритетът ни винаги е бил насочен към децата и младите хора.

 Детските танцови състави на брой 2, деца до 12 и деца над 12 години. Те са гордост за читалищното ръководство. Всяка събота от 15,30 часа при нас на сцената е весело, защото тук са нашите деца, които учим на български народни танци от различни етнографски области.

Тази читалищна формация обхваща деца от училищна възраст в музикално –танцова подготовка и изява. От създаването си преди дванадесет години през нея преминаха повече от 100 малки момичета и момчета на възраст 6 до 20 години.

И през 2018 година под ръководството на ръководителката г-жа Диана Динева, децата се подготвиха и техните сценично-музикални постановки достойно защитиха честта на читалището ни на редица местни концерти, общински мероприятия, регионални и национални празници като :

„Родило се преродило,”Върбова свирка”,“Славееви нощи“,“Хоро се вие, песен се пее“ „От Цветница до Гергьовден и др.А гостуванията по покани на колеги от общината са вече утвърдила се практика.

 Придобили широка популярност са свободните групи за занимания с изкуства, които привличаха през годината хора от всякаква възраст.

Летните ваканционни занимания за деца през ваканционните месеци на лято 2018 читалище „Просвета-1910” се постара да осигури алтернативно забавно и творческо занимание за деца в начална училищна възраст, чрез «Чудната работилница – летни занимания по приложно изкуство». Общо над 30 деца се възползваха от това предложение и участваха в летните арт-дейности.

КУЛТУРНА ДЕЙНОСТ

 В основата на културните изяви стоят любителски ни състави,които са и едни от основните ни участници в честванията, които организираме от местен, регионален и национален мащаб . От една страна те дават шанс за изява на любителите, занимаващи се със сценични изкуства, а от друга – срещат публиките със сценичен продукт от техните деца и близки, хора които лишават себе си от минутите свободно време и водени от своята любов към читалище, създават изкуство и го представят пред общността на Тенево.

 Повече от 32 бяха през годината различните изяви, в които бе представена културната програма на читалището: концерти, спектакли, сборни програми, тематични училищни празници, край новогодишни тържества, продукции на школите.

 Особено се гордеем с театрализирания спектакъл „Светът е оцелял, защото се е смял“, в който участваха основно жените от певческата група, младежкия танцов състав, доброволци към читалище. Една завладяваща продукция, която доставя истинско удоволствие на публиката. За труда, за отговорността, голямо и сърдечно благодаря на участниците в програмата.

 И през 2018 година основен фокус в работата на младите доброволци бе изпълнение на дейности включващи работа в библиотеката и доброволчески акции.

Нашите доброволци са част и от екипа ни при провеждане на Общинския пролетен празник На коня и конният спорт. Помагат ни в кампанията „Да изчистим Тенево за един ден”. Заедно извършваме инвентаризацията- това са млади хора, на които разчитаме и спокойно можем да поверим своята дейност.

 ЕКИП

 Постоянният оперативен екип на читалището през годината наброяваше 3-ма души с позиции: Мениджър-библиотекар, Организатор дености и ръководител танцов състав на граждански договор.

Като експерти по отделни ключови дейности бяха привличани външни консултанти с експертиза в областта на културните политики и практики, социални дейности,

артисти, организатори, технически екипи. Общият им брой за годината възлиза на повече от 21 лица. Специална благодарност за съвместната ни работа през 2018 на община „Тунджа” екипа по проекта на ЦОП, Детска градина „Кольо Тенев- Тенево ,децата от училище пенсионерски клуб Тенево,на самодейците при читалище, които са нашата дясна ръка.

 Щатния екип е малък, но тези с които работим са много, защото читалище е и си остава нашето народно читалище.

 ОБЩ БЮДЖЕТ

 През 2018 читалището продължи да поддържа режим на рестрикции в разходната част на бюджета, с оглед преодоляване на обективните финансови ограничения и създаване на комфорт за осъществяване на цялостната ни дейност.

 Намаляването на източниците за осигуряване на читалищната дейност, доведе до скромни инвестиции в нови културни и образователни проекти, в подобряване на условията в материалната база, в привличане на по-широк кръг човешки ресурс от лектори, преподаватели, творци, реализиращи дейности в полза на обслужваните от читалището лица и групи.

 През 2018 година читалище реализира един проект, подкрепен от донорска програма на Министерство на културата

 В читалище се обзаведе един прекрасен Център за деца-ДЕТСКА ИГРОТЕКА.Успешно съчетахме социалната с културната роля на читалище като водеща организация и основен бенефициент по този проект детската ни градина показвайки на дело, че нищо, което е за хората не ни е чуждо.

 Разполагаме с прекрасна етнографска сбирка, която също е изградена по проект, която грижливо пази традицията на теневци и отваря своите врати за открити уроци на млади и стари

 Проекта е отчетен стриктно пред Фондация „Глобални библиотеки-България“ към Министерство на културата , без нарушения и санкции. Всички постъпили средства се виждат в приходната част на бюджета, а за разхода са оформени надлежно първични счетоводни документи, които са осчетоводени и е изготвена годишната Оборотна ведомост от счетоводното звено на читалищата.

 Държавната субсидия за 2018 е в размер на 24 500 лева и съгласно разпоредбите на ЗНЧ ще бъде представен отчет в общината до 31 март 2019 година за нейното целево изразходване. Държавната субсидия по ЗНЧ за читалище „Просвета-1910” през 2018 година е съставлявала 90% от общия бюджет на организацията.

В сградния фонд на читалище „Просвета-1910” функционират 2 лекционни зали с общ капацитет 96 места,репетиционна зала , сцена - салон с капацитет 370 места, библиотека, административен офис, както и информационен кабинет, център за обществена подкрепа, етнографска сбирка

Настоятелството на читалище „Просвета-1910” оценява високо подкрепата на всички наши благодетели в лицето на нашите дарители,организации, институции, донорски програми и фондове, НПО от страната,Областен информационен център , граждани, лидери, представители на частния сектор, благодарение на които се реализираха голяма част от основните дейности през годината.

 Това е отчета на нашето читалище за изминала календарна година. Това са искрите, които отиват в пламъка на огъня който вече 109 години носи достойно своето име НЧ „Просвета-1910”. Тук се пази родовата памет, тук са корените, тук е бита и традицията, тук е иновацията, тук идват и хората, защото читалище си извоюва името на авторитетен културен институт, готов да приеме предизвикателствата на новото време , отговорно да се справи със сериозни теми и всичко това с едничката заветна цел – да направим по красив делника и да изпълним със съдържание празника на местната ни общност .